- Mise
- <
- 1
- >

Téereb Yonent Yàlla
Mise
Mise, réewum Yuda la cosaanoo, Esayi la bokkal jamono. Mise artu na ñi ko déglu ne seenum réew, rawatina Yerusalem seen péey, dina bokk demin ak Samari, péeyub réewum Israayil ma réewum Asiri duma woon ci atum 722 lu jiitu Almasi bi. Teewul Mise biral na ne bu dumay Yàlla xasee dikk ba noppi, moom Yàlla mooy delloosi ñoñam ci boppam, jéggal leen seeni bàkkaar.
Ci tënk:
1.1—2.13 Yàlla mooy mbugal ñoñam.
3.1-12 Yàlla mooy mbugal njiit yi ak yonenti caaxaan yi.
4.1—5.15 Lu jëm ci kilifa giy ñëw ak barkey ëllëg.
6.1—7.20 Mbugalum Yàlla ñeel na Israayil.
1
Ubbite gi
1 Kàddug Aji Sax jii moo dikkaloon Mise miy waa Moreset, ca janti Yotam ak Axas ak Esekiyas, buuri réewum Yuda, na seen nguur topplantee. Lii la Mise gis ci mbirum Samari ak Yerusalem*Gannaaw ba réewum Yawut xàjjalikoo, Samari moo doon péeyub Israayil ca bëj-gànnaar, Yerusalem di péeyub Yuda ca bëj-saalum..
Aji Sax ji yékkati na kàddug tuuma
2 Dégluleen, yeen, xeetoo xeet,
teewlul, yaw àddina ak li ci sa biir,
ba Boroom bi Aji Sax ji seedeel leen tuuma,
Boroom beey àddoo fa màkkaanam mu sell ma.
3 Aji Sax jaa ngii di génne ca bérebam ba,
mooy wàccsi, daagoo kawtey suuf.
4 Tund ya mu joggi da naan soyox seey,
xur ya xar, wàyyi ni dax ju jege sawara,
def ni ndox mu wale kaw mbartal.
5 Bàkkaaru Yanqóobaa waral lii lépp,
moyi Israayil googu la.
Ana luy bàkkaaru Yanqóoba?
Da dul Samari?
Ana fuy bérebi jaamookaayi xërëm ci Yuda?
Da dul Yerusalem?
6 «Maay saam Samari, def ko jalu tojit
ci mbooy gi,» la Aji Sax ji wax.
«Maa koy def jëmbatukaayub reseñ,
maay yuri ay doji tabaxam ca xur wa,
ñori suuf sa mu sampe.
7 Seen jëmmi tuur yépp ay rajaxoo,
te mboolem seen peyoor yu sobewu
day lakk ba jeex.
Maay tas tasar mboolem seen jëmmi xërëm†jëmmi xërëm yooyu, su tojee it di gànjar gu ñu mana wecci xaalis.,
seen peyi gànc a leen ko may,
kon na ko seen moroomi gànc feyeekoo.»
Ñaawlu dikkal na Yuda
8 Lee ma tax di jooy aka yuuxu,
ne duŋŋ, deme tànki neen, di ko ñaawloo.
Naa yuuxu nig till,
naa sab sabum looy ndaxu naqar.
9 Góom bi Aji Sax ji teg Samari kat amul paj,
te moo law ba Yuda,
àkki ba buntu Yerusalem, ca saay bokk.
10 Buleen ko nettali fa Gaat‡Gaat, dëkku Filisti la woon. Yeneen juróom ñeenti dëkk yi ci topp ñoo séqoon Moreset Gaat, dëkku cosaanu Mise. Ni baatub Gaat di jibe ci ebrë dafa neexoo ak baat biy tekki «nettali».,
buleen jooy benn yoon.
Xalanguleen fa pëndub suuf sa ca Bet Leyafra§Bet Leyafra kërug pëndub suuf lay tekki, te dafay neexoo ak baatu ebrë bu mana tekki «pëndub suuf».,
di ko ñaawloo.
11 Yeen waa Safiir*Turu dëkk bii, Safiir, man naa tekki «taaru», taar bi nag woroo ak gàcce gi ñu wax ci aaya bi., wéyleen,
ak gàcce ak yaramu neen.
Waa Caanan†Caanan day neexoo ak baatu ebrë buy tekki «génn». sañuñoo génn,
te wall du bawoo fa waa Bet Eccel‡Eccel day niroo ak baatu ebrë biy tekki «gàntal», wax ji di wund ne «wall gàntal na».,
ñay jooy seeni néew.
12 Waa Marot a mar jàmm,
te aw ay a wàcce fa Aji Sax ji,
ba agsi buntu Yerusalem§Turu Yerusalem wi indi na baatu ebrë buy tekki «jàmm», mu woroo ak ay wi ñu ne mooy agsi Yerusalem, woroo itam ak Marot, baatu ebrë bi jegewoo ak «wextan»..
13 Yeen waa Lakis*Turu dëkk bi, Lakis lañu nirule ak baatu ebrë buy tekki «fasi dawkat»., takkleen fasi dawkat ak watiir.
Yeena njëkka moyloo janq Siyoŋ mu taaru,
ci yeen lañu njëkka gise bàkkaari Israayil.
14 Yeen waa Yuda, mayleen waa Moreset Gaat†Turu dëkk bii, Moreset, baat bi mu jegewool ci ebrë man na tekki «ab séet». Aaya 10 moo wax ci «Gaat».
lu ngeen tàggatook ñoom,
këri Agsib‡Agsib day neexoo ak baatu ebrë buy tekki «wor». wori neen lay doon ci buuri Israayil.
15 Yeen waa Maresa§Maresa day neexoo ak baatu ebrë buy tekki «nangukatub réew». laay indil ku leen moom,
te ca Adulam*Adulam mooy xunt ma Daawuda làqu woon, ba muy daw buur Sawul. la ñi Israayil di damoo di làquji.
16 Watuleen nel, ñaawloo ko
doom yi leen doon bànneexal.
Neluleen nel yu set nim tan, naqarloo,
nde dañu leen di gàddaayloo, teqalikook yeen.

- Mise
- <
- 1
- >

*1.1 Gannaaw ba réewum Yawut xàjjalikoo, Samari moo doon péeyub Israayil ca bëj-gànnaar, Yerusalem di péeyub Yuda ca bëj-saalum.

†1.7 jëmmi xërëm yooyu, su tojee it di gànjar gu ñu mana wecci xaalis.

‡1.10 Gaat, dëkku Filisti la woon. Yeneen juróom ñeenti dëkk yi ci topp ñoo séqoon Moreset Gaat, dëkku cosaanu Mise. Ni baatub Gaat di jibe ci ebrë dafa neexoo ak baat biy tekki «nettali».

§1.10 Bet Leyafra kërug pëndub suuf lay tekki, te dafay neexoo ak baatu ebrë bu mana tekki «pëndub suuf».

*1.11 Turu dëkk bii, Safiir, man naa tekki «taaru», taar bi nag woroo ak gàcce gi ñu wax ci aaya bi.

†1.11 Caanan day neexoo ak baatu ebrë buy tekki «génn».

‡1.11 Eccel day niroo ak baatu ebrë biy tekki «gàntal», wax ji di wund ne «wall gàntal na».

§1.12 Turu Yerusalem wi indi na baatu ebrë buy tekki «jàmm», mu woroo ak ay wi ñu ne mooy agsi Yerusalem, woroo itam ak Marot, baatu ebrë bi jegewoo ak «wextan».

*1.13 Turu dëkk bi, Lakis lañu nirule ak baatu ebrë buy tekki «fasi dawkat».

†1.14 Turu dëkk bii, Moreset, baat bi mu jegewool ci ebrë man na tekki «ab séet». Aaya 10 moo wax ci «Gaat».

‡1.14 Agsib day neexoo ak baatu ebrë buy tekki «wor».

§1.15 Maresa day neexoo ak baatu ebrë buy tekki «nangukatub réew».

*1.15 Adulam mooy xunt ma Daawuda làqu woon, ba muy daw buur Sawul.

© 2025 MBS